ไทย เร่งยกระดับด้านความหลากหลายทางชีวภาพ พร้อมรับการเปลี่ยนแปลงสภาพภูมิอากาศและการลดก๊าซเรือนกระจก ในช่วงการประชุม COP 27
นายพิรุณ สัยยะสิทธิ์พานิช เลขาธิการสำนักงานนโยบายและแผนทรัพยากรธรรมชาติและสิ่งแวดล้อม (สผ.) เข้าร่วม “วันความหลากหลายทางชีวภาพ” ในการเสวนา "ผลกระทบจากสภาพภูมิอากาศต่อความหลากหลายทางชีวภาพ" ในช่วงการประชุมรัฐภาคีกรอบอนุสัญญาสหประชาชาติว่าด้วยการเปลี่ยนแปลงสภาพภูมิอากาศ สมัยที่ 27 (COP 27) ณ เมืองชาร์ม-เอล-เชค สาธารณรัฐอาหรับอียิปต์ โดยบนเวทีเสวนาได้เน้นย้ำความเชื่อมโยงระหว่างการเปลี่ยนแปลงสภาพภูมิอากาศและความหลากหลายทางชีวภาพ พร้อมแลกเปลี่ยนแนวปฏิบัติและผลักดันการประยุกต์ใช้ การแก้ปัญหาที่มีธรรมชาติเป็นพื้นฐาน (NbS) ในการรับมือและปรับตัวต่อการเปลี่ยนแปลงสภาพภูมิอากาศที่ส่งผลให้เกิดความสูญเสียทางความหลากหลายทางชีวภาพ เลขาธิการสำนักงานนโยบายและแผนทรัพยากรธรรมชาติและสิ่งแวดล้อม (สผ.) ได้เน้นย้ำความสำคัญของภาคเกษตรที่จะต้องเร่งดำเนินการ ทั้งด้านการปรับตัวต่อการเปลี่ยนแปลงสภาพภูมิอากาศและการลดก๊าซเรือนกระจก เพื่อเตรียมการรับมือกับมาตรการทางการค้าที่กดดันให้การผลิตสินค้าต้องเป็นมิตรกับสิ่งแวดล้อม สอดรับกับทิศทางการดำเนินงานในระดับโลกที่มีการเปลี่ยนแปลงอย่างรวดเร็วมากยิ่งขึ้น ดังนั้น ภาครัฐจะต้องเร่งพัฒนากลไกทางการเงิน การสร้างองค์ความรู้ และการใช้เทคโนโลยีและนวัตกรรมที่ทันสมัยเข้ามาสนับสนุนภาคเกษตรกรและภาคอุตสาหกรรมต่อเนื่อง เพื่อเร่งขับเคลื่อนการเปลี่ยนผ่านไปสู่เกษตรยั่งยืนให้เร็วที่สุด